hu de hu hu hu hu hu hu en hu eo hu hu en hbs_lat hu hu hu hu en hu hu hu hu hu hu hu hu hu hu hu hu hu hu en hu de de en hu hu hu hu hu hu hu hu hu hu hu hu en
Az EU Bizottság konzultációt indított a filmiparnak nyújtott támogatásról – CCO Magazin
Az Európai Bizottság nyilvános konzultációt indított, amely a tagállamok által a filmgyártás- és forgalmazás javára nyújtott pénzügyi támogatásokra alkalmazandó uniós állami szabályokkal kapcsolatos kritériumok felülvizsgálatának első lépését jelenti.
A jelenlegi EU filmművészeti közlemény immár tízéves. A Bizottság vitaanyagot tett közzé, amely azonosítja az átgondolást igénylő területeket, így például az állami támogatás felhasználását a kiemelkedő filmprodukciók potenciális helyszínei között folyó versenyben, valamint a filmgyártáson kívül más tevékenységek támogatását. A Bizottság felkérte az érdekelt feleket, hogy 2011. szeptember 30-ig nyújtsák be észrevételeiket.
Joaquín Almunia, a Bizottság versenypolitikáért felelős alelnöke a következőképpen nyilatkozott: „Mielőtt kidolgoznánk e fontos terület jövőbeni állami támogatási szabályait, munkatársaimmal össze kívánjuk gyűjteni az azzal kapcsolatos véleményeket, hogy milyen közös európai célkitűzést határozzunk meg a szóban forgó támogatás tekintetében. Például a nagy amerikai filmprodukciók helyszínre vonzásáért folyó támogatási verseny aláaknázza-e a kisebb európai alkotások javára nyújtott támogatások hatékonyságát? Az uniós szabályok hatályának túl kell-e mutatnia azon, hogy pusztán több film forgatására ösztönözzön? Illetve támogatással kell-e ösztönöznünk a filmkészítőket arra, hogy kihasználják a digitális forradalom nyújtotta lehetőségeket? Csakis akkor kezdhetjük el a megfelelő állami támogatási szabályok kidolgozását, amikor világosabb képet kaptunk az ehhez hasonló kérdésekről.”
A konzultáció keretében megtárgyalandó témakörök a következők:
egyes tagállamok versengése abban, hogy állami támogatásokkal vonzzák a területükre a kiemelkedő – többnyire egyesült államokbeli – filmgyártó vállalkozások külföldi beruházásait,
a film- és televíziós alkotásokon kívüli egyéb tevékenységek (például filmforgalmazás és digitális vetítés) támogatása,
a filmgyártást szolgáló támogatási programok által nyújtott támogatási összegek elköltésének földrajzi megkötöttsége, valamint
annak kérdése, hogy az audiovizuális ágazatban nyújtott állami támogatásokra vonatkozó külön szabályok hozzáigazíthatók-e, illetve hozzá kell-e azokat igazítani az új technológiákhoz, az új kreatív koncepciókhoz és a fogyasztói magatartás megváltozásához.
Az uniós tagállamok évente megközelítőleg 2,3 milliárd eurót fordítanak filmtámogatásra: ebből 1,3 milliárd eurót vissza nem térítendő támogatás és kedvezményes kölcsön, 1 milliárd eurót pedig adókedvezmények formájában. Az összeg kb. 80 %-a a filmgyártás javára szolgál. E pénzügyi támogatás túlnyomó részét Franciaország, az Egyesült Királyság, Németország, Olaszország és Spanyolország nyújtja.
A Bizottság által elindított konzultáció követi az állami támogatások érvényben lévő értékelési kritériumainak 2012. december 31-ig történő meghosszabbítását, amelyre 2009 januárjában került sor.  A filmgyártáshoz nyújtott támogatások értékelését a Bizottság jelenleg a 2001. évi filmművészeti közleményben foglalt állami támogatási szabályok alapján végzi. A filmipar egyéb támogatási programjai tekintetében a Bizottság gyakran támaszkodik a filmművészeti közleményben szereplő szabályokra az intézkedéseknek az Európai Unió működéséről szóló szerződés 107. cikke (3) bekezdésének d) pontja szerinti értékelésénél, mely közlemény lehetővé teszi a kulturális jellegű támogatást.
A jelenlegi filmművészeti közlemény rögzíti azon kritériumokat, amelyek fennállásakor az ilyen céllal nyújtott állami támogatások az állami támogatások általános tilalma alóli kulturális kivételt élvezik. E kritériumok a következők:
a támogatásnak meg kell felelnie a Szerződésben foglalt rendelkezéseknek (pl. nem befolyásolhatja a belső piacot),
a támogatást közvetlenül kulturális termékhez kell nyújtani. minden tagállamnak biztosítania kell, hogy a támogatott produkció ellenőrizhető tagállami kritériumok szerinti kulturális tartalommal rendelkezik (a szubszidiaritás elvének alkalmazásával),
a gyártónak lehetőséget kell adni, hogy a filmalkotás költségvetésének legalább 20%-át másik tagállamban költse el, anélkül, hogy csökkentenék a program keretében előírt támogatást,
a támogatás intenzitását elvileg a gyártási költségvetés 50%-ára kell korlátozni, kivéve a nehezen megvalósítható és az alacsony költségvetésű filmalkotások esetében,
a speciális filmgyártási tevékenységekhez (például az utómunkálatokhoz) kiegészítő támogatás nem nyújtható.
Forrás: Az Európai Bizottság sajtóközleménye
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin